শামির অস্ট্রেলিয়া যাওয়া নিয়ে বড় আপডেট বোলিং কোচের

কলকাতা: মধ্যপ্রদেশের বিরুদ্ধে রঞ্জি ট্রফিতে (Ranji Trophy) দুই ইনিংস মিলিয়ে সাত উইকেট নিয়েছেন মহম্মদ শামি (Mohammad Shami)। প্রায় এক বছর পর প্রতিযোগিতামূলক ক্রিকেটে ফিরেই এই পারফরম্যান্সের পর শোরগোল উঠেছে, শামিকে কেন অস্ট্রেলিয়ায় পাঠানো হবে না? বর্ডার-গাভাসকর ট্রফি (Border-Gavaskar Trophy) দীর্ঘ পাঁচ টেস্টের সিরিজ। তাই অনেকেই আশায় আছেন, তৃতীয় কিংবা চতুর্থ টেস্টের সময় তাঁকে দলে অন্তর্ভুক্ত করা হতে পারে।

শামিকে নিয়ে এবার মুখ খুললেন স্বয়ং ভারতের বোলিং কোচ মর্নি মর্কেল (Morne Morkel)। তিনি স্বীকার করেছেন যে শামির প্রত্যাবর্তন ভারতের জন্য বিরাট সুখবর। কিন্তু বর্ডার-গাভাসকর ট্রফিতে তাঁকে খেলানো হবে কি না তা নিয়ে মুখে কুলুপ এঁটেছেন। বরং আন্তর্জাতিক ক্রিকেটে ফিরতে ডানহাতি পেসারকে সবরকম সহায়তা করার প্রতিশ্রুতি দিয়েছেন মর্কেল।

আরও পড়ুন: জাদেজা নন, প্রথম টেস্টের প্রথম একাদশে অশ্বিন!

ভারতের বোলিং কোচ বলেন, “আমরা শামির উপর নজর রেখে চলেছি। ও প্রায় এক বছর মাঠের বাইরে ছিল। খেলায় ফিরেছে সেটা আমাদের জন্য বড় জয়। দলে ফিরতে কীভাবে ওকে সাহায্য করতে পারি? ভারতে আমাদের প্রতিনিধিরা কাজ করে চলেছে। শামি একজন বিশ্বমানের বোলার।” মর্কেলের কথাতে মোটামুটি পরিষ্কার, অস্ট্রেলিয়ায় যাওয়া হচ্ছে না শামির।

কানাঘুষোয় শোনা যাচ্ছে, শামিকে রোহিত শর্মার (Rohit Sharma) সঙ্গে দ্বিতীয় টেস্টের জন্য অস্ট্রেলিয়ায় পাঠাতে চাইছেন নির্বাচকরা। কিন্তু ভারতীয় টিম ম্যানেজমেন্ট চাইছে, আরও কিছুটা ঘরোয়া ক্রিকেট খেলানো হোক বাংলার পেসারকে। সাত তাড়াতাড়ি টেস্ট ম্যাচে এনে ফেলা তাঁর প্রতি অবিচার হয়ে যাবে। প্রসঙ্গত, আসন্ন সৈয়দ মুস্তাক আলি ট্রফিতে (Syed Mushtaq Ali Trophy) বাংলার দলে রয়েছেন শামি। বাংলার প্রথম ম্যাচ ২৩ নভেম্বর, পঞ্জাবের বিরুদ্ধে।