গম্ভীরের ‘পছন্দ’ মর্কেলই ভারতের বোলিং কোচ

কলকাতা: শেষ পর্যন্ত গৌতম গম্ভীরের (Gautam Gambhir) দাবিই মেনে নিল বিসিসিআই (BCCI)। ভারতের সিনিয়র দলের বোলিং কোচ হিসেবে নিযুক্ত হলেন প্রাক্তন দক্ষিণ আফ্রিকান পেসার মর্নি মর্কেল (Morne Morkel)। বেশ কয়েক সপ্তাহ ধরে এ নিয়ে জল্পনা চলছিল, এও শোনা যাচ্ছিল, বিদেশি কোচের ব্যাপারে সায় নেই ভারতীয় বোর্ডের। কিন্তু গম্ভীরের দাবিতে সায় দিয়ে সে পথেই হাঁটতে হল বিসিসিআইকে।

লখনউ সুপার জায়ান্টসের (LSG) মেন্টর থাকাকালীন মর্কেলের সঙ্গে কাজ করেছিলেন গম্ভীর। তার আগে কলকাতা নাইট রাইডার্সের (KKR) খেলেছিলেন একসঙ্গে। টি২০ বিশ্বকাপ শেষ হওয়ার পর হেড কোচ হিসেবে গম্ভীরের নাম ঘোষণা করে ভারতীয় ক্রিকেটের নিয়ামক সংস্থা। তার অনতিবিলম্বেই জানা যায়, মর্কেলকে বোলিং কোচ হিসেবে চাইছেন তিনি।

আরও পড়ুন: সুপার কাপে আজ রিয়াল জার্সিতে অভিষেক এমবাপের

কেকেআরে তাঁর আরও দুই সঙ্গী অভিষেক নায়ার এবং রায়ান টেন ডসকাটে ইতিমধ্যেই সাপোর্ট স্টাফ হিসেবে যোগ দিয়েছেন। মর্কেলকে নিয়ে দীর্ঘ টালবাহানা চলছিল। অবশেষে তিনিই নিযুক্ত হলেন। দলের সঙ্গে রয়ে গিয়েছেন ফিল্ডিং কোচ টি দিলীপও। পূর্ণাঙ্গ কোচিং স্টাফ নিয়ে ভারতীয় দলের যাত্রা শুরু হবে বাংলাদেশের বিরুদ্ধে টেস্ট সিরিজে। প্রসঙ্গত, শ্রীলঙ্কা সফরে ‘অস্থায়ী’ বোলিং কোচ হিসেবে গিয়েছিলেন সাইরাজ বাহুতুলে।

১২ বছরের আন্তর্জাতিক ক্যারিয়ারে মর্কেল ৮৬টি টেস্ট, ১১৭টি ওয়ানডে এবং ৪৪টি টি২০ ম্যাচ খেলেছেন যেখানে তিনি ৫৪৪টি উইকেট নিয়েছেন। অবসর নেওয়ার পর থেকে বিশ্বের বিভিন্ন দলের বোলিং পরামর্শদাতা হিসেবে কাজ করছেন। পাকিস্তান এবং এলএসজি ছাড়াও, মর্কেল ২০২৩ সালের মহিলা টি২০ বিশ্বকাপে নিউজিল্যান্ডের সঙ্গে এবং সম্প্রতি ২০২৪ সালের পুরুষদের টি২০ বিশ্বকাপে নামিবিয়ার সঙ্গেও কাজ করেছেন। তবে কোচ হিসেবে এবার সবথেকে হাই-প্রোফাইল চাকরি পেলেন এবার।